אוור גיוון

אוור גיוון (באנגלית: Ever Given) היא אוניית מכולות מסדרת Golden והיא מאוניות המכולות הגדולות בעולם. האונייה נמצאת בבעלות שואי קיזן קיישה (חברה לספנות ולליסינג של אוניות שהיא חברת בת למספנה היפנית הגדולה Imabari Shipbuilding), נכון לשנת 2021, האוניה חכורה ומופעלת על ידי חברת הובלת המכולות והספנות הטייוואנית Evergreen Marine, המפעילה אוניות נוספות מסדרת Golden. האוניה אוור גיוון רשומה בפנמה ומנוהלת טכנית על ידי חברת ניהול הספינות הגרמנית Bernhard Schulte Shipmanagement (BSM). ב-23 במרץ 2021, בעת שהפליגה בדרכה מנמל טנג'ונג פלפס, מלזיה לנמל רוטרדם שבהולנד, עלתה האונייה על שרטון בתעלת סואץ וחסמה את התנועה בה. ב-29 במרץ האונייה חולצה ופונתה מהתעלה, כאשר מאחוריה נשרך תור של מעל 350 אוניות. ב-13 באפריל 2021 הכריזו שלטונות מצרים, שהאונייה, אשר עוכבה עד אז לבדיקות, חולטה בהוראת בית משפט מצרי, מכיוון שבעליה סירבו לשלם פיצויים בסך 916 מיליון דולר. סכום הפיצויים הנדרשים הופחת לאחר מכן לכ-550 מיליון דולר, אך החברה עמדה על סרובה לשלמו. האונייה שוחררה ב-7 ביולי 2021, לאחר שבעליה הגיעו להסכם פיצויים עם שלטונות מצרים. אוור גיוון היא אחת מתוך סדרה של 11 אוניות מכולות זהות שנבנו בשנים 2018–2019. לאוניה אורך כולל של 399.94 מטר, והיא אחת האוניות הארוכות ביותר בעולם בשירות פעיל. רוחבה 58.8 מטר. כאשר היא עמוסה במלואה, לאונייה שוקע של 14.5 מטר. לאוור גיוון יש תפוסה ברוטו של 220,940 טון; תפוסה נטו של 99,155 טון; ומעמס של 199,629 טון. קיבולת המכולות של האונייה היא 20,124 TEU. כמו רוב אוניות המכולות הגדולות, היא מצוידת במנוע ראשי מסוג דיזל שתי פעימות במהירות נמוכה, בעל 11 צילינדרים בטור, המיוצר ביפן ברישיון חברת מאן. המנוע מפעיל מדחף והספקו 59,300 קילוואט (79,500 כ"ס) ב-79 סל"ד ומעניק לספינה מהירות שיוט של 22.8 קשר (42.2 קמ"ש; 26.2 מייל לשעה). לתמרון בנמלים האוניה מצוידת בשני מדחפי תמרון שעוצמת כל אחד מהם 2,500 קילוואט (3,400 כ"ס). שמה יוצא הדופן של האונייה הוא תרגום מילולי לשמה הסיני 長 賜 輪 לאורך זמן/מתנה/(ספינה). הסימנית 長 מתייחסת גם לעובדה שהאונייה עצמה ארוכה פיזית. היא אחת מ-11 ספינות מכולה שהוחכרו על ידי חברת Evergreen Marine, שלכולן העניקה החברה שמות שמתחילים במילה ever, ולאחריה מילה שמתחילה באות G בהקשר שאינו תמיד ברור (Evergreen list of ships). ב-9 בפברואר 2019, פגעה האונייה קשות במעבורת HADAG, סמוך לנמל המבורג. שתי דקות לאחר ההתנגשות, נחסמה תנועת האוניות בנהר האלבה בגלל רוחות עזות. ערך מורחב – חסימת תעלת סואץ (2021) ב-23 במרץ 2021, בעודה מפליגה מנמל טנג'ונג פלפאס (אנ') במלזיה לנמל רוטרדם שבהולנד, בעת שחצתה את תעלת סואץ, התרחשה סופת חול עם רוחות במהירות של עד 74 קמ"ש, שדחפו את הספינה וגרמו לאובדן היכולת לנווט אותה. בשעה 7:40 היא נתקעה בגדה בקילומטר ה-151 של תעלת סואץ (שנמדד מפורט סעיד שבים התיכון), 10 קילומטר מפורט סואץ שבמפרץ סואץ. האונייה הייתה חמישית בשיירת אוניות החוצה את תעלת סואץ צפונה, כשמאחוריה עוד 15 אוניות. בגלל פרץ הרוח היא נטתה על צידה וסבה על צירה, החרטום הבולבוסי של האונייה ננעץ עמוק בגדה, והיא התייצבה בצורה אלכסונית לרוחב התעלה, כשהיא חוסמת לחלוטין את המעבר. לפחות 15 ספינות נוספות נתקעו יחד איתה בתעלה, למעלה מ-300 כלי שיט נתקעו בתור משני צידי התעלה. חלקן עגנו באגמים המרים, והשאר הטילו עוגן בים התיכון ומן העבר השני במפרץ סואץ שבים סוף, בהמתנה עד שתשתחרר החסימה. החסימה גרמה להפרעות במסחר בסחורות ברחבי העולם ולנזקים כלכליים אדירים. ב-29 במרץ 2021, בשעות הבוקר המוקדמות, הצליחו גוררות לחלץ את חרטום האונייה מגדת התעלה ולהשיטה שוב במי התעלה, על מנת ליישרה כדי שתוכל להמשיך במסעה. מדיה וקבצים בנושא אוור גיוון בוויקישיתוף מיקום האוניה, באתר MarineTraffic Farrer, Martin; Safi, Michael (24 במרץ 2021). "Suez canal blocked by huge container ship after 'gust of wind'". The Guardian. נבדק ב-27 במרץ 2021. {{cite news}}: (עזרה) Amira Fekki and Rory Jones, "Egypt Seizes Ever Given Ship in Suez Canal, Demands Compensation", Wall Street Journal, April 13 2021 Amira El-Fekki and Jared Malsin, " Egyptian Officials Accuse Ever Given’s Captain of Losing Control of Ship in Suez Canal", Wall Street Journal, May 30 2021 Amira El-Fekki, "Ever Given Container Ship That Blocked Suez Canal Sets Sail After Owner Pays Compensation", Wall Street Journal, July 7 2021 "Gentle touch of a giant – mega container ship brushed ferry". FleetMon.com (באנגלית). נבדק ב-2021-03-27. Gessner, Nina (2019-02-10). "Frachter rammt Fähre in Hamburg-Blankenese: Hat der starke Wind den Elbe-Crash verursacht?". MOPO.de (בגרמנית). נבדק ב-2021-03-27. Suez canal: Ever Given ship refloated after almost a week blocking major waterway. The Guardian, March 29, 2021